**ΑΡΧΑΙΟ ΘΕΑΤΡΟ ΕΥΩΝΥΜΟΥ (ΤΡΑΧΩΝΩΝ)**

Η αρχή του θεάτρου εντοπίζεται με ακρίβεια στην Αθήνα του 6ου αι. π.Χ. Στην πόλη αυτή γεννήθηκε η δραματική ποίηση με τη μορφή τραγωδίας. Οι υποκριτές, όπως ονόμαζαν τότε τους ηθοποιούς, ήταν αποκλειστικά άντρες που υποδύονταν και τους αντρικούς και τους γυναικείους ρόλους των έργων. Με το σώμα και τη φωνή τους ζωντάνευαν το θεατρικό κείμενο μετατρέποντάς το σε δράση. Οι θεατρικές παραστάσεις στην αθηναϊκή δημοκρατία ήταν βαθιά ριζωμένες στην πολιτεία και τους δημοκρατικούς θεσμούς της. Ταυτόχρονα, η συγκέντρωση στο θέατρο λειτουργούσε και ως εκκλησία του δήμου, ενώ αποτελούσε ένα εντυπωσιακό πλαίσιο για ορισμένες κρατικές ενέργειες που δεν είχαν θρησκευτικό χαρακτήρα.

Τα πρώτα ελληνικά θέατρα συνδέονται με τη λατρεία του Διονύσου. Ο ανοιχτός κυκλικός χώρος, όπου λατρευόταν ο θεός, με την πάροδο του χρόνου μετασχηματίστηκε στη συγκεκριμένη αρχιτεκτονική μορφή του αρχαίου θεάτρου. Όλα τα αρχαία θέατρα έχουν τρία βασικά μέρη: το κυρίως θέατρον ή κοίλον, το μέρος που προοριζόταν για τους θεατές, η ορχήστρα, ο κυκλικός ή ημικυκλικός χώρος όπου δρούσε ο Χορός και τέλος η σκηνή, ο χώρος των υποκριτών.

Παρ’ όλα αυτά, **στην περιοχή των Τραχώνων στο σημερινό Δήμο Αλίμου** υπάρχει ένα ξεχωριστό αρχαίο θέατρο με διαφορετική αρχιτεκτονική από τα υπόλοιπα, το αρχαίο θέατρο Ευωνύμου.

Το θέατρο πήρε την ονομασία του από την περιοχή στην οποία βρίσκεται, τα Ευωνύμεια, η οποία είναι γνωστή και με τη μεσαιωνική της ονομασία Τράχωνες καθώς και με τη σύγχρονη ονομασία Άνω Καλαμάκι. Το όνομα Ευωνύμεια αποδίδεται, κατά τον συγγραφέα Στέφανο Βυζάντιο (συνέγραψε στις αρχές του 6ου αι. μ.Χ. το μέγα γεωγραφικό λεξικό «Εθνικά»), στον Ευώνυμο, γιο της Γαίας με τον Ουρανό ή τον Κηφισό. Η μεσαιωνική ονομασία Τράχωνες προέρχεται από την ελληνική λέξη τραχώνι που σημαίνει βράχος. Τέλος, η ονομασία Άνω Καλαμάκι αναφέρεται στη σύγχρονη διοικητική ένωση των Ευωνυμέων με τον παραθαλάσσιο οικισμό του Καλαμακίου.

Το θέατρο του Ευωνύμου χρονολογείται στα μέσα του 5ου αιώνα π.Χ.. Μπορούσε να φιλοξενήσει γύρω στους 2.000 με 3.000 θεατές. Συγκαταλέγεται στα μοναδικά ελληνικά αρχαία θέατρα χάρη στο ορθογώνιο σχήμα της ορχήστρας του. Επίσης, όπως όλα τα θέατρα έτσι και αυτό συνδέεται στενά με τη λατρεία του θεού Διονύσου καθώς έχουν ανακαλυφθεί δυο ακέφαλα αγάλματα του Διονύσου, ερυθρόμαυρα αγγεία με Διονυσιακές εικόνες και πήλινα κεφάλια Μαινάδων, οι οποίες θεωρούνταν ιερές ακόλουθοι του Διονύσου. Τέλος, κατά τη διάρκεια των ανασκαφών ανακαλύφθηκε μια επιγραφή η οποία φέρει το όνομα Ολυμπιόδωρος, γιος του Διοτίμου, γνωστού ως Ευωνυμέα, κάτι που ενισχύει την ταύτιση της ονομασίας του θεάτρου με τον αρχαίο δήμο Ευώνυμου.

Κείμενο: Ζαγοριανάκου, Κομητοπούλου (μαθήτριες)